Document ID: 32014R0994

KOMISIJOS DELEGUOTASIS REGLAMENTAS (ES) Nr. 994/2014
2014 m. gegužės 13 d.
kuriuo iš dalies keičiami Tarybos reglamento (EB) Nr. 73/2009 VIII ir VIIIc priedai, Europos Parlamento ir Tarybos reglamento (ES) Nr. 1305/2013 I priedas ir Europos Parlamento ir Tarybos reglamento (ES) Nr. 1307/2013 II, III ir VI priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 136a straipsnio 3 dalį ir 140a straipsnį,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (2), ypač į jo 58 straipsnio 7 dalį,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (3), ypač į jo 6 straipsnio 3 dalį, 7 straipsnio 3 dalį ir 20 straipsnio 6 dalį,
kadangi:
(1)
pagal Tarybos reglamento (EB) Nr. 1234/2007 (4) 103n straipsnį Ispanija, Liuksemburgas, Malta ir Jungtinė Karalystė iki 2013 m. rugpjūčio 1 d. pranešė ketinančios galutinai perkelti dalį arba visą vyno sektoriui skirtoms paramos programoms numatytos sumos, nurodytos to reglamento Xb priede, kad padidintų tiesioginėms išmokoms taikomas nacionalines viršutines ribas 2014 ir vėlesniems paraiškų teikimo metams. Todėl Reglamento (EB) Nr. 73/2009 VIII priedas iš dalies pakeistas Komisijos Įgyvendinimo reglamentu (ES) Nr. 929/2013 (5). Tie galutiniai perkėlimai taip pat turi atsispindėti Reglamento (ES) Nr. 1307/2013 II ir III prieduose;
(2)
pagal Reglamento (EB) Nr. 73/2009 136a straipsnio 1 dalį ir Reglamento (ES) Nr. 1307/2013 14 straipsnio 1 dalį iki 2013 m. gruodžio 31 d. Prancūzija, Latvija ir Jungtinė Karalystė pranešė Komisijai apie savo sprendimą perkelti tam tikrą procentinę 2014-2019 kalendorinių metų metinių nacionalinių viršutinių ribų dalį kaimo plėtros programoms, finansuojamoms iš Europos žemės ūkio fondo kaimo plėtrai (EŽŪFKP), kaip nurodyta Reglamente (ES) Nr. 1305/2013. Pagal Reglamento (EB) Nr. 73/2009 136a straipsnio 2 dalį ir Reglamento (ES) Nr. 1307/2013 14 straipsnio 2 dalį iki 2013 m. gruodžio 31 d. Kroatija, Malta, Lenkija ir Slovakija pranešė Komisijai apie savo sprendimą į tiesiogines išmokas perkelti tam tikrą procentinę dalį sumos, skirtos priemonėms pagal kaimo plėtros programas, finansuojamas iš EŽŪFKP 2015-2020 m., kaip nurodyta Reglamente (ES) Nr. 1305/2013. Todėl Reglamento (EB) Nr. 73/2009 VIII ir VIIIc priedai, Reglamento (ES) Nr. 1305/2013 I priedas ir Reglamento Nr. 1307/2013 (ES) II ir III priedai turėtų būti atitinkamai iš dalies pakeisti;
(3)
pagal Reglamento (EB) Nr. 73/2009 57a straipsnio 9 dalį iki 2014 m. sausio 31 d. Kroatija pranešė Komisijai apie išminuotos žemės plotą, kuris vėl pradėtas naudoti žemės ūkio veiklai 2013 m. Į tą pranešimą taip pat buvo įtraukta informacija apie atitinkamą biudžeto paketą 2014 ir vėlesniems paraiškų teikimo metams. Be to, remdamasi tuo straipsniu, Kroatija pranešė apie išminuotos žemės plotą, kurį ūkininkai deklaravo paramos paraiškose, pateiktose 2013 paraiškų teikimo metais, ir kurį vėl pradėta naudoti žemės ūkio veiklai nuo 2005 m. sausio 1 d. iki 2012 m. gruodžio 31 d. Todėl Reglamento (EB) Nr. 73/2009 VIII priedas iš dalies pakeistas Įgyvendinimo reglamentu (ES) Nr. 929/2013. Todėl, remiantis Reglamento (ES) Nr. 1307/2013 17 straipsnyje nurodytu išmokų didinimo tvarkaraščiu, to reglamento II, III ir VI priedai turėtų būti atitinkamai iš dalies pakeisti;
(4)
2014 finansinių metų suma, susidariusi 2013 kalendoriniais metais pritaikius savanorišką tiesioginių išmokų patikslinimą Jungtinėje Karalystėje pagal Reglamento (EB) Nr. 73/2009 10b straipsnį, 2014 ir 2015 finansinių metų sumos, susidariusios pritaikius to reglamento 136 ir 136b straipsnius, ir sumos, susidariusios pritaikius Reglamento (ES) Nr. 1307/2013 66 straipsnio 1 dalį, turėtų būti pridėtos prie Sąjungos paramos kaimo plėtrai metinio paskirstyto finansavimo. Todėl Reglamento (ES) Nr. 1305/2013 I priedas turėtų būti atitinkamai iš dalies pakeistas;
(5)
Reglamentas (ES) Nr. 1307/2013 taikomas tik nuo 2015 m. sausio 1 d. Todėl šio reglamento pakeitimai turėtų būti taikomi tik nuo tos pačios datos,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 73/2009 VIII ir VIIIc priedai iš dalies keičiami pagal šio reglamento I priedą.
2 straipsnis
Reglamento (ES) Nr. 1305/2013 I priedas iš dalies keičiamas pagal šio reglamento II priedą.
3 straipsnis
Reglamento (ES) Nr. 1307/2013 II, III ir VI priedai iš dalies keičiami pagal šio reglamento III priedą.
4 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
3 straipsnis taikomas nuo 2015 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2014 m. gegužės 13 d.

Labels: 17
19
5
6
15